Publication: Magyar Közlöny
Issue: MK-2002-28 (Year: 2002, Number: 28)
Era: 1990-2004
Section: a 9/2002. (II. 28.) HM—EüM együttes rendelethez
Paragraph Index: 1415

c) Ebben a betegségcsoportban a kyphosis dorsalis adolescentium (Scheuermann-féle betegség) és a spondylolysis — spondylolisthesis okozza a legtöbb therápiás és minõsítési problémát. A Scheuermann-féle betegség általában 10—16 éves kor között kezdõdik és a csontváz növekedésének megállásakor „meggyógyul”. Maga a csontosodási zavar nem folytatódik, ezért a katonaorvosi gyakorlatban már döntõen a betegség következtében kialakult állapotokkal találkozunk. (Kóros, fõként nyílirányú gerincgörbületek, háti, deréktáji fájdalmak stb.) Alkalmatlannak nyilvánítható a sorállományú katona, ha a gerinc sagittalis görbülete olyan kifejezett, hogy az egyenruha viselését lehetetlenné teszi. Katonai tanintézetbe a Scheuermannbetegségben szenvedõket vagy a betegségen átesetteket nem vesszük fel, mivel várhatóan egész életükben hátideréktáji fájdalmaknak néznek elébe, a fizikai megterhelést nem bírják. Sorállományúaknál spondylolysis, spondylolisthesis (csigolyacsuszamlás) esetén a minõsítés akkor alkalmatlan, ha a deréktáji fájdalmakon túl gyöki, neurológiai tünetek is fellépnek, vagy a komoly fájdalmakkal, izomspasmussal, antalgiás tartással járó periódusok ismétlõdnek. Szintén „E” minõsítés szükséges, ha a spondylolisthesis egyéb fejlõdési zavarokkal (pl. spina bifida) társul. A különbözõ scoliosis-fajták az általuk okozott mellkasi deformitással együtt ítélendõk meg (185. szakasz). Az egyenruha viselhetõsége itt is mérlegelendõ.

Source: https://magyarkozlony.hu/hivatalos-lapok/7f71f37885806a94041c7e4e10ed645a62f7829d/dokumentumok/149523737d9c620f12924ce7bbba1715a3698d40/letoltes